钦定古今图书集成/明伦汇编/官常典/第406卷 > 谅毅
## 钦定古今图书集成/明伦汇编/官常典/第406卷 > 谅毅

按《战国策》，秦攻魏，取宁邑，诸侯皆贺，赵王使贺，三反
不得通。赵王忧之，谓左右曰：“以秦之强，得宁邑以制
齐、赵，诸侯皆贺。吾往贺而独不得通，此必加兵，我为
之奈何？”左右曰：“使者三往不得通者，必所使者非其
人也。”曰：“谅毅者，辩士也，大王可试使之。”谅毅亲受命
而往，至秦献书秦王曰：“大王广地宁邑，诸侯皆贺敝
邑，寡君亦窃嘉之，不敢宁居，使下臣奉其币物，三至
王廷，而使不得通。使若无罪，愿大王无绝其懽；若使
者有罪，愿得请之。”秦王使使者报曰：“吾所使赵国者，
大小皆听吾言则受书币，若不从吾言，则使者归矣。”
谅毅对曰：“下臣之来，固愿承大国之意也，岂敢有难？
大王若有以令之，请奉而行之，无所敢疑。”于是秦王
乃见使者曰：“赵豹、平原君数欺弄寡人，赵能杀此二
人则可，若不能杀，请令率诸侯受命邯郸城下！”谅毅
曰：“赵豹、平原君，亲寡人之母弟也，犹大王之有叶阳、
泾阳君也。大王以孝治闻于天下，衣服之便于体，膳
啖之嗛于口，未尝不分于叶阳、泾阳君。叶阳、泾阳君
之车马衣服，无非大王之服御者。臣闻之，有覆巢毁
卵而凤凰不翔，刳胎焚夭而麒麟不至。今使臣受大
王之令以还报，敝邑之君，畏惧不敢不行，无乃伤叶
阳君、泾阳君之心乎？”秦王曰：“诺，勿使从政。”谅毅曰：“敝
邑之君有母弟，不能教诲，以恶大国，请黜之，勿使与
政事，以称大国。”秦王乃喜，受币而厚遇之。